|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь29.06.2023 № 181 |

Вучэбная праграма

па вучэбным прадмеце «Беларуская мова» для VІІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай і рускай мовамі навучання і выхавання

ГЛАВА 1

Агульныя палажэнні

1. Вучэбная праграма па вучэбным прадмеце «Беларуская мова» (далей – вучэбная праграма) прызначана для вывучэння вучэбнага прадмета «Беларуская мова» ў V–ІХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана: у V–VІ класах на 105 гадзін (3 гадзіны на тыдзень), VІІ–VІІІ класах на 70 гадзін (2 гадзіны на тыдзень), ІХ класе – на 68 гадзін (2 гадзіны на тыдзень).

3. Мэта навучання беларускай мове – фарміраванне ў вучняў сістэмы ведаў пра мову і маўленне, навыкаў выкарыстання беларускай мовы ва ўсіх відах маўленчай дзейнасці (чытанне, слуханне, гаварэнне, пісьмо); развіццё камунікатыўнай, духоўна-маральнай, грамадзянскай і мастацка-эстэтычнай культуры вучняў.

4. Задачы:

моўнае і маўленчае развіццё вучняў на аснове засваення ведаў аб сістэме беларускай мовы на ўсіх яе ўзроўнях (фанетычным, лексічным, граматычным); валоданне нормамі беларускай літаратурнай мовы (арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі), правіламі функцыянавання моўных сродкаў у маўленні, развіццё ўменняў карыстацца мовай у розных відах маўленчай дзейнасці;

фарміраванне і развіццё камунікатыўных уменняў ствараць самастойныя выказванні розных тыпаў, стыляў і жанраў маўлення ў вуснай і пісьмовай формах на прапанаваную і самастойна выбраную тэму на аснове авалодання маўленчай тэорыяй і культурай маўлення, спосабамі перадачы думкі ў вуснай і пісьмовай формах;

фарміраванне маўленчай культуры вучняў на аснове засваення мовы як формы выражэння нацыянальнай культуры, узаемасувязі мовы і гісторыі народа, нацыянальна-культурнай спецыфікі беларускай мовы; развіццё здольнасці карыстацца культуралагічнымі звесткамі для забеспячэння паўнавартаснай камунікацыі;

фарміраванне сродкамі беларускай мовы сістэмы агульначалавечых і нацыянальных ідэалаў, традыцый, звычаяў, каштоўнасцей беларускага народа, норм, якія рэгулююць паводзіны асобы ў грамадстве.

5. На вучэбных занятках рэкамендуецца выкарыстоўваць разнастайныя метады навучання і выхавання: гутарку, самастойную работу, наглядныя метады, выкананне практыкаванняў, практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага навучання, інтэрактыўныя, эўрыстычныя, гульнявыя метады, дыскусіі, метад праектаў і іншыя метады.

Мэтазгодна спалучаць франтальныя, групавыя, парныя і індывідуальныя формы навучання, выкарыстоўваць такія віды ўрокаў, як урок-даследаванне, урок-практыкум, урок-экскурсія, урок-гульня, інтэграваны ўрок і іншыя віды ўрокаў.

Выбар форм і метадаў навучання і выхавання вызначаецца педагагічным работнікам самастойна на аснове мэт і задач вывучэння пэўнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Работа па развіцці маўлення арганізуецца на кожным уроку, пры вывучэнні ўсіх раздзелаў і тэм курса беларускай мовы. Вучэбная праграма прадугледжвае гадзіны толькі на  пісьмовыя кантрольныя і навучальныя работы, на напісанне якіх адводзіцца асобны ўрок (асобныя ўрокі).

Прыкладныя віды дзейнасці, якія мэтазгодна выкарыстоўваць на вучэбных занятках па беларускай мове:

чытанне тэкстаў, вызначэнне асноўных прымет тэксту (тэматычнае адзінства, разгорнутасць, паслядоўнасць, звязнасць, завершанасць); выяўленне спосабу і сродкаў сувязі сказаў і частак тэксту;

чытанне і аналіз тэкстаў розных стыляў, абгрунтаванне выбару моўных сродкаў у іх; выяўленне ў тэкстах вывучаных моўных адзінак, вызначэнне іх сэнсава-граматычнай і стылістычнай ролі ў тэкстах;

выкананне розных відаў навучальных і кантрольных работ (дыктантаў, пераказаў, перакладаў, сачыненняў, тэставых работ і іншых відаў);

складанне вучэбных паведамленняў на аснове матэрыялаў вучэбнага дапаможніка (табліц, схем, алгарытмаў), складанне плана тэксту, тэзісаў, канспекта; самастойнае складанне табліц, схем, алгарытмаў, апорных канспектаў для абагульнення і сістэматызацыі вывучанага матэрыялу (пад кіраўніцтвам педагагічнага работніка); удзел у дыспуце на маральна-этычную тэму;

напісанне самастойных тэкстаў пэўнага стылю і жанру, тэкстаў на адну тэму ў розных стылях;

рэдагаванне тэкстаў розных стыляў, знаходжанне і выпраўленне маўленчых недахопаў, арфаграфічных, пунктуацыйных і граматычных памылак.

6. Да прадметных вынікаў вучэбнага прадмета «Беларуская мова» адносяцца моўная, маўленчая, камунікатыўная, лінгвакультуралагічная і сацыякультурная кампетэнцыі.

Моўная кампетэнцыя – валоданне ведамі аб сістэме мовы на ўсіх яе ўзроўнях (фанетычным, лексічным, граматычным), правіламі функцыянавання моўных сродкаў у маўленні; нормамі літаратурнай мовы.

Маўленчая кампетэнцыя – валоданне спосабамі перадачы думкі сродкамі мовы ў вуснай і пісьмовай формах, уменнямі карыстацца мовай у розных відах маўленчай дзейнасці.

Камунікатыўная кампетэнцыя – валоданне вучнямі культурай маўлення, правіламі маўленчых зносін і рознымі відамі маўленчай дзейнасці; сфарміраванасць уменняў ствараць самастойныя вусныя і пісьмовыя выказванні розных тыпаў, стыляў і жанраў у адпаведнасці з мэтамі і задачамі зносін.

Лінгвакультуралагічная кампетэнцыя – усведамленне вучнямі мовы як феномена культуры, у якім знайшлі адбітак яе праяўленні, засваенне нацыянальна маркіраваных адзінак беларускай мовы, развіццё здольнасці адэкватна ўжываць іх у маўленні, авалоданне мовай як сістэмай захавання і перадачы каштоўнасцей культуры.

Сацыякультурная кампетэнцыя ***–*** засваенне сацыяльных норм маўленчых паводзін, культурных каштоўнасцей беларускага народа і агульначалавечых каштоўнасцей, ідэалаў, традыцый, звычаяў, якія рэгулююць узаемадзеянне і паводзіны людзей у грамадстве, фарміраванне здольнасці карыстацца культуразнаўчымі звесткамі ў працэсе маўленчых зносін, развіццё сродкамі мовы інтэлектуальнай, камунікатыўнай, духоўна-маральнай, грамадзянскай культуры вучняў.

Да метапрадметных вынікаў асваення зместу вучэбнага прадмета «Беларуская мова» адносяцца гатоўнасць вучня да вучэбна-пазнавальнай дзейнасці, засваенне ўніверсальных вучэбных дзеянняў і міжпрадметных паняццяў, у тым ліку:

ажыццяўленне прыёмаў разумовай дзейнасці на адпаведным узроставым асаблівасцям узроўні: уменне аналізаваць і сінтэзаваць, аперыраваць паняццямі, рабіць абагульненні, устанаўліваць аналогіі і прычынна-выніковыя сувязі, класіфікаваць, рабіць вывады і падагульненні;

здольнасць пісьменна і аргументавана выкладаць свае думкі ў вуснай і пісьмовай форме; адстойваць і абгрунтоўваць свой пункт гледжання;

уменне свядома выкарыстоўваць маўленчыя сродкі для ажыццяўлення камунікацыі; наяўнасць сфарміраваных навыкаў усвядомленага чытання тэкстаў розных стыляў і жанраў;

уменне выкарыстоўваць розныя крыніцы інфармацыі з вучэбна-пазнавальнымі мэтамі, працаваць з тэкставай і графічнай інфармацыяй, вылучаць галоўнае; рацыянальна і бяспечна выкарыстоўваць інфармацыйныя камунікацыйныя тэхналогіі пры рашэнні рознага роду задач; крытычна ацэньваць і інтэрпрэтаваць інфармацыю, якая змяшчаецца ў розных крыніцах;

праяўленне цікавасці да вучэбна-даследчай і праектнай дзейнасці, здольнасць і гатоўнасць да самастойнай творчай дзейнасці.

Да асобасных адукацыйных вынікаў належаць: валоданне беларускай мовай як сродкам пазнання свету, далучэння да культуры як сістэмы каштоўнасцей і норм паводзін; валоданне пачуццём патрыятызму, грамадзянскасці, захаванне нацыянальнай ідэнтычнасці ў полікультурным соцыуме; дэманстрацыя ўстойлівай цікавасці да самастойнай дзейнасці, самапазнання, самаразвіцця; здольнасць да супрацоўніцтва і камунікацыі ў розных сітуацыях і ўмовах маўленчых зносін.

ГЛАВА 2

ЗМЕСТ ВУЧЭБНАГА ПРАДМЕТА. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

VIII клас

(70 гадзін на год, 2 гадзіны на тыдзень,

з іх 20 гадзін – на кантрольныя і навучальныя пісьмовыя работы, на напісанне якіх адводзяцца асобныя ўрокі; 1 гадзіна рэзервовая)

Роля беларускай мовы ў развіцці нацыянальнай культуры

(1 гадзіна)

 Мова як першааснова культуры, галоўны сродак зносін пакаленняў і грамадства.

Асноўныя патрабаванні да вынікаў вучэбнай дзейнасці вучняў

Ведаць:

стылявыя адметнасці беларускай мовы ў розных сферах камунікацыі; ролю беларускай мовы ў развіцці слоўнай творчасці.

Умець:

аргументавана выказваць сваю думку пра мову як нацыянальную каштоўнасць.

Валодаць:

нормамі беларускай літаратурнай мовы пры стварэнні самастойных выказванняў.

Тэкст

(1 гадзіна)

Тэкст і яго асноўныя прыметы (паглыбленае паўтарэнне). Паглыбленне паняцця пра паслядоўную і паралельную сувязі сказаў у тэксце, пра сродкі сувязі сказаў і частак тэксту.

Віды дзейнасці: чытанне тэкстаў розных тыпаў і стыляў маўлення, вызначэнне іх асноўных прымет (тэматычнае адзінства, разгорнутасць, паслядоўнасць, звязнасць, завершанасць); вусныя выказванні па тэорыі тэксту з апорай на лінгвістычныя тэксты вучэбнага дапаможніка.

Асноўныя патрабаванні да вынікаў вучэбнай дзейнасці вучняў

Ведаць:

прыметы тэксту, віды спосабаў і сродкаў сувязі сказаў і частак тэксту.

Умець:

рабіць аналіз тэксту з вызначэннем яго прымет, спосабаў і сродкаў сувязі сказаў і частак тэксту.

Валодаць:

нормамі беларускай літаратурнай мовы пры стварэнні самастойных выказванняў.

Паўтарэнне вывучанага ў V–VII класах

(2 гадзіны)

 Самастойныя і службовыя часціны мовы. Правапіс не, ні з рознымі часцінамі мовы.

Віды дзейнасці: чытанне тэкстаў, вызначэнне іх тэмы, адрасата, мэтанакіраванасці і стылістычнай прыналежнасці; вусныя выказванні ў навуковым стылі пра вывучаныя часціны мовы з апорай на табліцы; марфалагічны разбор часцін мовы; тлумачальны дыктант (тлумачэнне правапісу не (ня-), ні з рознымі часцінамі мовы); падрабязны вусны пераказ тэксту.

Асноўныя патрабаванні да вынікаў вучэбнай дзейнасці вучняў

Ведаць:

асноўнае значэнне, марфалагічныя прыметы, сінтаксічную ролю самастойных і службовых часцін мовы; правілы правапісу не (ня-), ні з рознымі часцінамі мовы.

Умець:

вызначаць асноўныя прыметы тэксту, яго стыль і тып; выяўляць у тэксце самастойныя і службовыя часціны мовы, рабіць іх марфалагічны разбор, правільна ўжываць у маўленні; правільна пісаць не (ня-), ні са словамі, тлумачыць іх правапіс.

Валодаць:

нормамі правапісу не (ня-), ні з рознымі часцінамі мовы, нормамі беларускай літаратурнай мовы пры стварэнні самастойных выказванняў.

Стылі маўлення

(3 гадзіны, з іх 2 гадзіны – на навучальную пісьмовую работу)

 Паглыбленне паняцця пра стылі маўлення. Стылеўтваральная роля самастойных і службовых часцін мовы.

Навучальны пераказ тэксту навуковага стылю (з выкарыстаннем апорных словазлучэнняў).

Віды дзейнасці: аналіз тэкстаў розных стыляў маўлення, характарыстыка моўных сродкаў і іх стылеўтваральнай ролі; абгрунтаванне прыналежнасці тэксту да пэўнага стылю; складанне тэкстаў рознай стылявой прыналежнасці з захаваннем асаблівасцей кожнага стылю; пераказ тэксту навуковага стылю (з выкарыстаннем апорных словазлучэнняў).

Асноўныя патрабаванні да вынікаў вучэбнай дзейнасці вучняў

Ведаць:

стылі маўлення і іх характэрныя прыметы.

Умець:

вызначаць ролю самастойных і службовых часцін мовы ў стварэнні тэкстаў розных стыляў маўлення; дакладна перадаваць змест тэксту навуковага стылю з захаваннем моўных сродкаў, характэрных для гэтага стылю.

Валодаць:

нормамі беларускай літаратурнай мовы пры пераказе тэксту навуковага стылю, стварэнні самастойных выказванняў.

Сінтаксіс i пунктуацыя

(1 гадзіна)

Асноўныя адзінкі сінтаксісу. Правілы пастаноўкі знакаў прыпынку ў сказах (паўтарэнне).

Віды дзейнасці: гутарка пра асноўныя моўныя адзінкі і паняцці кожнага з раздзелаў мовазнаўства, асноўныя адзінкі сінтаксісу; чытанне і рэканструяванне тэкстаў (без знакаў прыпынку); пісьмовыя адказы на пытанні.

Асноўныя патрабаванні да вынікаў вучэбнай дзейнасці вучняў.

Ведаць:

асноўныя адзінкі сінтаксісу (тэкст, сказ, словазлучэнне).

Умець:

вызначаць стыль і тып тэксту, яго асноўную думку; расстаўляць знакі прыпынку, тлумачыць іх ролю ў сказе.

Валодаць:

вывучанымі пунктуацыйнымі нормамі пры стварэнні пісьмовых выказванняў.

Словазлучэнне: будова, значэнне, ужыванне

(4 гадзіны)

 Словазлучэнне як сінтаксічная адзінка. Віды падпарадкавальнай сувязі ў словазлучэнні: дапасаванне, кіраванне, прымыканне. Асаблівасці дапасавання і кіравання ў беларускай мове (у параўнанні з рускай). Свабодныя і несвабодныя словазлучэнні (азнаямленне).

Віды дзейнасці: класіфікацыя словазлучэнняў; разгортванне словазлучэнняў, іх выкарыстанне пры апісаннях прадметаў, людзей, з’яў; пераклад сказаў (тэкстаў) з адметнымі беларускімі словазлучэннямі; вызначэнне апорных словазлучэнняў у тэкстах, выяўленне іх сэнсава-стылістычнай ролі.

Асноўныя патрабаванні да вынікаў вучэбнай дзейнасці вучняў

Ведаць:

функцыі словазлучэння; віды падпарадкавальнай сувязі ў словазлучэнні: дапасаванне, кіраванне, прымыканне.

Умець:

знаходзіць словазлучэнні ў тэксце; вызначаць від падпарадкавальнай сувязі ў словазлучэнні; выяўляць галоўнае слова, групаваць словазлучэнні паводле будовы і значэння; ствараць і разгортваць словазлучэнні з рознымі відамі сінтаксічнай сувязі; перакладаць з рускай мовы на беларускую сказы (тэксты) з адметнымі беларускімі словазлучэннямі; адрозніваць свабодныя і несвабодныя словазлучэнні; выконваць сінтаксічны разбор словазлучэнняў.

Валодаць:

нормамі беларускай літаратурнай мовы пры перакладзе з рускай мовы на беларускую.

Просты сказ

Двухсастаўныя сказы: будова, значэнне, ужыванне

(16 гадзін, з іх 3 гадзіны – на кантрольную і навучальную пісьмовыя работы)

 Сказ як сінтаксічная адзінка, яго асноўная функцыя. Тыпы сказаў па мэце выказвання і інтанацыйным афармленні (апавядальныя, пытальныя, пабуджальныя; клічныя і няклічныя сказы). Простыя і складаныя сказы. Развітыя і неразвітыя сказы.

Парадак слоў у сказе. Лагічны націск (азнаямленне).

Двухсастаўныя сказы. Дзейнік і выказнік, сэнсава-граматычныя адносіны паміж імі.

Спосабы выражэння дзейніка. Спосабы выражэння выказніка (простага дзеяслоўнага, састаўнога дзеяслоўнага і састаўнога іменнага). Сувязь выказніка і дзейніка, выражанага колькасна-іменным спалучэннем. Працяжнік паміж дзейнікам і выказнікам.

Даданыя члены сказа: азначэнне, дапаўненне, акалічнасць; іх граматычнае значэнне. Спосабы выражэння даданых членаў сказа. Прыдатак як разнавіднасць азначэння.

Навучальны пераказ зместу кінафільмаў, урыўкаў з мастацкіх твораў, радыё- і тэлеперадач з выкарыстаннем двухсастаўных сказаў.

Кантрольны дыктант.

Віды дзейнасці: чытанне маналагічных і дыялагічных тэкстаў; падзел дэфармаваных тэкстаў на сказы, вызначэнне тыпу сказаў па мэце выказвання і інтанацыі; выяўленне сказаў, якія выражаюць асноўную думку ў тэксце, і тых, якія яе паясняюць; падрыхтоўка паведамлення на маральна-этычную тэму на аснове дзвюх-трох крыніц; перабудова неразвітых двухсастаўных сказаў у развітыя; чытанне і аналіз мастацкіх тэкстаў, вызначэнне ў іх сродкаў эмацыянальна-экспрэсіўнай выразнасці; спосабаў і сродкаў сувязі частак і сказаў; складанне двухсастаўных развітых сказаў на тэмы, звязаныя з працай людзей розных прафесій; напісанне тэкстаў на аснове складзеных сказаў; пераказ зместу кінафільмаў, урыўкаў з мастацкіх твораў, радыё- і тэлеперадач.

Асноўныя патрабаванні да вынікаў вучэбнай дзейнасці вучняў

Ведаць:

тыпы простых сказаў; галоўныя і даданыя члены сказа, спосабы іх выражэння.

Умець:

выяўляць двухсастаўныя неразвітыя сказы ў тэкстах; рабіць сінтаксічны разбор двухсастаўных неразвітых сказаў; дзяліць дэфармаваны тэкст на сказы і абазначаць іх межы; вызначаць сказы, якія выражаюць асноўную думку ў тэксце, і тыя, якія яе паясняюць; правільна інтанаваць апавядальныя, пытальныя і пабуджальныя сказы; адрозніваць развітыя сказы ад неразвітых, вызначаць мэтазгоднасць ужывання іх у тэксце, перабудоўваць неразвітыя двухсастаўныя ў развітыя; знаходзіць галоўныя і даданыя члены сказа; характарызаваць найбольш пашыраныя спосабы выражэння дзейніка і выказніка, вызначаць простыя дзеяслоўныя, састаўныя дзеяслоўныя і састаўныя іменныя выказнікі; ставіць працяжнік паміж дзейнікам і выказнікам; рабіць сінтаксічны разбор двухсастаўных развітых сказаў; правільна далучаць выказнік да дзейніка; складаць двухсастаўныя развітыя сказы на тэмы, звязаныя з працай людзей розных прафесій, аб’ядноўваць іх у тэксты з дапамогай паслядоўнай і паралельнай сувязяў; вызначаць у тэкстах сродкі эмацыянальна-экспрэсіўнай выразнасці; пераказваць змест радыё- і тэлеперадач з выкарыстаннем двухсастаўных сказаў; ствараць паведамленне на маральна-этычную тэму.

Валодаць:

нормамі спалучэння дзейніка і выказніка, нормамі беларускай літаратурнай мовы пры пераказе зместу радыё- і тэлеперадач з выкарыстаннем двухсастаўных сказаў, стварэнні паведамленняў на маральна-этычную тэму.

Аднасастаўныя сказы: будова, значэнне, ужыванне

(7 гадзін, з іх 4 гадзіны – на кантрольную і навучальную пісьмовыя работы)

 Аднасастаўныя сказы. Віды аднасастаўных сказаў: пэўна-асабовыя, няпэўна-асабовыя, абагульнена-асабовыя, безасабовыя, назыўныя (азнаямленне).

Кантрольны падрабязны пераказ тэксту.

Навучальнае сачыненне з апісаннем з’яў прыроды.

Віды дзейнасці: знаходжанне ў тэкстах аднасастаўных развітых і неразвітых сказаў, вызначэнне іх сэнсава-стылістычнай ролі, абгрунтаванне мэтазгоднасці ўжывання; замена двухсастаўных сказаў сінанімічнымі аднасастаўнымі; пераклад з рускай мовы на беларускую мастацкага тэксту з апісаннем з’яў прыроды; стварэнне тэкстаў з апісаннем з’яў прыроды.

Асноўныя патрабаванні да вынікаў вучэбнай дзейнасці вучняў

Ведаць:

асноўныя прыметы аднасастаўных сказаў.

Умець:

выяўляць у тэкстах двухсастаўныя і аднасастаўныя сказы, адрозніваць іх па асноўных прыметах, складаць сказы з улікам сінаніміі двухсастаўных і аднасастаўных сказаў; ствараць вусныя і пісьмовыя разважанні з ужываннем аднасастаўных сказаў розных відаў; рабіць сінтаксічны разбор аднасастаўных сказаў; перакладаць з рускай мовы на беларускую тэксты з апісаннем з’яў прыроды; ствараць самастойныя тэксты з апісаннем з’яў прыроды.

Валодаць:

нормамі беларускай літаратурнай мовы пры перакладзе з рускай мовы на беларускую, стварэнні самастойных тэкстаў з апісаннем з’яў прыроды.

Няпоўныя сказы: будова, значэнне, ужыванне

(1 гадзіна)

 Няпоўныя сказы. Працяжнік у няпоўным сказе.

Віды дзейнасці: параўнальны аналіз маналагічных і дыялагічных тэкстаў, вызначэнне сродкаў моўнай выразнасці; абмеркаванне пэўнай падзеі ў форме дыялогу; афармленне дыялогаў на пісьме.

Асноўныя патрабаванні да вынікаў вучэбнай дзейнасці вучняў

Ведаць:

асноўныя прыметы няпоўных сказаў.

Умець:

выяўляць у тэкстах няпоўныя сказы, вызначаць іх будову, мэтазгоднасць ужывання; адрозніваць няпоўныя двухсастаўныя сказы ад поўных аднасастаўных; карыстацца няпоўнымі сказамі ў маналагічным і дыялагічным маўленні; рабіць сінтаксічны разбор няпоўных сказаў; афармляць няпоўныя сказы на пісьме ў адпаведнасці з пунктуацыйнымі нормамі.

Валодаць:

пунктуацыйнымі нормамі пры афармленні няпоўных сказаў на пісьме.

Ускладнены сказ

Сказы з аднароднымі членамі: будова, значэнне, ужыванне

(9 гадзін, з іх 4 гадзіны – на кантрольную і навучальную пісьмовыя работы)

 Паняцце пра ўскладнены сказ. Сказы з аднароднымі членамі. Аднародныя і неаднародныя азначэнні. Знакі прыпынку ў сказах з аднароднымі членамі.

Сказы з абагульняльнымі словамі пры аднародных членах, знакі прыпынку.

Водгук на празаічны або вершаваны твор.

Кантрольнае сачыненне-разважанне на аснове прыказкі.

Віды дзейнасці: чытанне і аналіз тэкстаў з апісаннямі; вызначэнне ў іх сэнсава-стылістычнай ролі сказаў з аднароднымі членамі, у тым ліку з абагульняльнымі словамі, абгрунтаванне мэтазгоднасці ўжывання; напісанне водгуку на празаічны або вершаваны твор; стварэнне тэкстаў-разважанняў на аснове прыказкі (пра беларускія народныя звычаі і традыцыі).

Асноўныя патрабаванні да вынікаў вучэбнай дзейнасці вучняў

Ведаць:

прыметы ўскладненага сказа, спосабы ўскладнення сказа; сродкі сувязі пры аднародных членах сказа і знакі прыпынку ў сказах з аднароднымі членамі.

Умець:

вызначаць сказы з аднароднымі членамі, звязанымі спалучальнымі, супраціўнымі і размеркавальнымі злучнікамі, у тым ліку сказы з абагульняльнымі словамі пры аднародных членах, правільна афармляць іх на пісьме; выкарыстоўваць сказы з аднароднымі членамі пры стварэнні пісьмовых тэкстаў; рабіць сінтаксічны разбор сказаў з аднароднымі членамі; пісаць водгук на празаічны або вершаваны твор; складаць тэкст-разважанне пра беларускія народныя звычаі і традыцыі.

Валодаць:

нормамі афармлення на пісьме сказаў з аднароднымі членамі, нормамі беларускай літаратурнай мовы пры стварэнні самастойных выказванняў.

Сказы са звароткамі, пабочнымі словамі, устаўнымі канструкцыямі: будова, значэнне, ужыванне

(8 гадзін, з іх 2 гадзіны – на кантрольную пісьмовую работу)

 Зваротак. Неразвітыя і развітыя звароткі, іх выдзяленне ў вусным і пісьмовым маўленні.

Пабочныя словы, словазлучэнні і сказы, устаўныя канструкцыі; знакі прыпынку.

Кантрольны падрабязны пераказ тэксту.

Віды дзейнасці: чытанне лістоў знакамітых людзей, знаходжанне сказаў са звароткамі, пабочнымі словамі і выклічнікамі; вызначэнне іх сэнсава-стылістычнай ролі, абгрунтаванне мэтазгоднасці ўжывання; напісанне віншаванняў, афіцыйных пісьмаў і сяброўскіх лістоў.

Асноўныя патрабаванні да вынікаў вучэбнай дзейнасці вучняў

Ведаць:

спосабы выражэння зваротка, асаблівасці пабочных і ўстаўных канструкцый; афармленне звароткаў, пабочных і ўстаўных канструкцый у вусным і пісьмовым маўленні.

Умець:

вызначаць сказы са звароткамі, пабочнымі словамі, правільна інтанаваць іх, ужываць пры стварэнні вусных і пісьмовых тэкстаў розных стыляў, афармляць на пісьме; карыстацца пабочнымі словамі як сродкам сувязі сказаў і частак тэксту; рабіць сінтаксічны разбор сказаў са звароткамі, пабочнымі словамі, устаўнымі канструкцыямі; пераказваць апавядальныя тэксты з элементамі разважання; пісаць віншаванні, афіцыйныя пісьмы і сяброўскія лісты.

Валодаць:

нормамі афармлення на пісьме сказаў са звароткамі, пабочнымі словамі, устаўнымі канструкцыямі; нормамі беларускай літаратурнай мовы пры пераказе тэкстаў, стварэнні самастойных выказванняў.

Сказы з адасобленымі членамі: будова, значэнне, ужыванне

(13 гадзін, з іх 5 гадзін – на кантрольную і навучальныя пісьмовыя работы)

 Паняцце пра адасабленне. Адасобленыя дапасаваныя і недапасаваныя азначэнні.

Сказы з адасобленымі прыдаткамі, знакі прыпынку.

Сказы з адасобленымі дапаўненнямі, знакі прыпынку.

Сказы з адасобленымі акалічнасцямі, знакі прыпынку.

Сказы з адасобленымі ўдакладняльнымі членамі, знакі прыпынку.

Кантрольнае сачыненне на маральна-этычную тэму.

Навучальнае сачыненне-апісанне помніка гісторыі (культуры).

Навучальная тэставая работа.

Віды дзейнасці: аналіз і пераказ мастацкіх тэкстаў на гістарычную тэму; вызначэнне сэнсава-стылістычнай ролі адасобленых членаў сказа, абгрунтаванне мэтазгоднасці іх ужывання; выяўленне ў тэкстах апісання гістарычнай падзеі; пераклад з рускай мовы на беларускую тэкстаў гістарычнай тэматыкі з элементамі апісання; стварэнне тэкстаў-апісанняў помніка гісторыі (культуры), тэкстаў-разважанняў на маральна-этычную тэму (пра прыгажосць чалавечых узаемаадносін); выкананне тэставай работы.

Асноўныя патрабаванні да вынікаў вучэбнай дзейнасці вучняў

Ведаць:

прыметы адасобленых членаў сказа, умовы і правілы адасаблення.

Умець:

выяўляць у тэкстах сказы з адасобленымі членамі, вызначаць іх сэнсава-стылістычную ролю, абгрунтоўваць мэтазгоднасць ужывання; рабіць сінтаксічны разбор сказаў з адасобленымі членамі; карыстацца сказамі з адасобленымі членамі ў вусных і пісьмовых выказваннях, правільна іх інтанаваць, ставіць знакі прыпынку; перакладаць з рускай мовы на беларускую тэксты гістарычнай тэматыкі; ствараць тэксты-апісанні помніка гісторыі (культуры); тэксты-разважанні пра прыгажосць чалавечых узаемаадносін.

Валодаць:

нормамі афармлення на пісьме сказаў з адасобленымі членамі; нормамі беларускай літаратурнай мовы пры перакладзе тэкстаў, стварэнні самастойных выказванняў.

Сказы з параўнальнымі зваротамі

(1 гадзіна)

 Параўнальны зварот. Знакі прыпынку пры параўнальных зваротах.

Віды дзейнасці: выяўленне ў сказах і тэкстах параўнальных зваротаў, вызначэнне іх ролі ў маўленні; інтанаванне сказаў з параўнальнымі зваротамі, іх афармленне на пісьме.

Асноўныя патрабаванні да вынікаў вучэбнай дзейнасці вучняў

Ведаць:

прыметы параўнальных зваротаў, правілы афармлення параўнальных зваротаў у пісьмовым маўленні.

Умець:

вызначаць сказы з параўнальнымі зваротамі, ужываць іх пры стварэнні вусных і пісьмовых выказванняў, правільна інтанаваць і ставіць знакі прыпынку; адрозніваць параўнальныя звароты ад аманімічных сінтаксічных канструкцый.

Валодаць:

нормамі беларускай літаратурнай мовы пры афармленні параўнальных зваротаў у пісьмовым маўленні.

Падагульненне і сістэматызацыя вывучанага за год

(2 гадзіны)

Пунктуацыя простага сказа ў сучаснай беларускай літаратурнай мове.

Віды дзейнасці: каменціраванне арфаграм і пунктаграм у сказах (тэкстах); запіс сказаў (тэкстаў) з расстаноўкай знакаў прыпынку; вусныя выказванні на прапанаваную тэму; сінтаксічны разбор простых сказаў.

Асноўныя патрабаванні да вынікаў вучэбнай дзейнасці вучняў

Ведаць:

пунктуацыю простага сказа.

Умець:

правільна пунктуацыйна афармляць пісьмовыя выказванні; рабіць сінтаксічны разбор простых сказаў; выяўляць і выпраўляць пунктуацыйныя памылкі ва ўласным і чужым маўленні; ствараць вусныя і пісьмовыя выказванні розных тыпаў і стыляў маўлення.

Валодаць:

вывучанымі пунктуацыйнымі нормамі пры стварэнні пісьмовых выказванняў.